ΓΡΑΠΤΗ ΕΡΩΤΗΣΗ E-1673/97 υποβολή: Roberta Angelilli (NI) προς την Επιτροπή (20 Μαΐου 1997)

Θέμα: Αμαξοστάσιο Atac στην Piazza Bainsizza στη Ρώμη

Στην Piazza Bainsizza στη Ρώμη, στην πολυπληθή συνοικία που αποκαλείται «Ptrati», βρίσκεται μεγάλο αμαξοστάσιο το οποίο χρησιμοποιείται ως χώρος στάθμευσης για τα λεωφορεία της Atac, της δημοτικοποιημένης επιχείρησης μεταφορών του Δήμου της Ρώμης. Το αμαξοστάσιο αυτό χρησιμοποιείται για τη νυχτερινή στάθμευση των λεωφορείων και για τον ανεφοδιασμό τους. Επομένως, η κυκλοφορία ογκωδών δημόσιων μέσων μεταφοράς είναι ιδιαιτέρως πυκνή στην περιοχή αυτή, η οποία χαρακτηρίζεται μεταξύ άλλων από μια πάρα πολύ ψηλή πυκνότητα κατοίκων. Κατά συνέπεια, η συγκέντρωση ρυπογόνων εκπομπών, κραδασμών και θορύβων στη ζώνη που περιβάλλει το αμαξοστάσιο είναι εντελώς ανυπόφορη για τους πολίτες που κατοικούν στην περιοχή αυτή, οι οποίοι έχουν υποβάλει πλήθος διαμαρτυριών στο Δήμο της Ρώμης χωρίς να λάβουν οποιαδήποτε απάντηση.

Ερωτάται επομένως η Επιτροπή:

1. υφίσταται ευρωπαϊκή ρύθμιση σχετικά με το ανώτατο επιτρεπόμενο επίπεδο εκπομπών ρυπογόνων αερίων στις αστικές περιοχές; Η περιγραφόμενη κατάσταση παραβιάζει τη ρύθμιση αυτή;

2. υφίσταται ευρωπαϊκή ρύθμιση σχετικά με το ανώτατο επίπεδο αποδεκτής ηχορύπανσης στις αστικές περιοχές; Η περιγραφόμενη κατάσταση παραβιάζει τη ρύθμιση αυτή;

3. εφόσον δεν υφίστανται παρόμοιες ρυθμίσεις, ποια είναι η γνώμη της Επιτροπής όσον αφορά την προστασία της ποιότητας ζωής των κατοίκων των μεγάλων μητροπόλεων και ποιες είναι οι προθέσεις της Επιτροπής ως προς το ζήτημα αυτό από την άποψη της μελλοντικής νομοθετικής ρύθμισης;

Απάντηση της κας Bjerregaard εξ ονόματος της Επιτροπής (9 Ιουλίου 1997)

1. Η οδηγία 88/77/ΕΟΚ ((ΕΕ L 36 της 9.2.1998. )) καθορίζει οριακές τιμές για τις εκπομπές οξειδίων του αζώτου και αιωρούμενων σωματιδίων από τους κινητήρες diesel των βαρέων φορτηγών. Η θέσπιση των εν λόγω οριακών τιμών έχει θετικά αποτελέσματα για τις πόλεις, όσο και για την ύπαιθρο.

2. Δεν υπάρχει προς το παρόν ευρωπαϊκό πρότυπο για τον καθορισμό μέγιστου ορίου στα γενικά επίπεδα θορύβου στις πόλεις.

3. Όσον αφορά την ποιότητα ζωής στις αστικές ζώνες και ειδικότερα τα προβλήματα ατμοσφαιρικής ρύπανσης, η Επιτροπή, βάσει της οδηγίας 96/62/ΕΟΚ για την αξιολόγηση και τη διαχείριση της ποιότητας του αέρα ((ΕΕ L 296 της 21.11.1996. )), θα προτείνει εντός του έτους νέους στόχους για την ποιότητα του αέρα, για το διοξείδιο του θείου, τα οξείδια του αζώτου, τα αιωρούμενα σωματίδια και τον μόλυβδο. Οι στόχοι (οριακές τιμές) πρέπει να γίνουν σεβαστοί από τα κράτη μέλη στο σύνολο της επικράτειάς τους. Οι νέες προτάσεις θα περιλαμβάνουν επίσης σειρά συγκεκριμένων κριτηρίων για την μέτρηση των συγκεντρώσεων των διαφόρων αυτών ουσιών.

Όσον αφορά τον θόρυβο, μετά την δημοσίευση της Πράσινης Βίβλου για την μελλοντική πολιτική στο εν λόγω τομέα ((έγγρ. COM(96) 540. )) και τις επακόλουθες συζητήσεις, η Επιτροπή θα χαράξει, εντός του τρέχοντος έτους, την πολιτική της για την καταπολέμηση του θορύβου.

Τέλος, η Επιτροπή υιοθέτησε, στις 18 Ιουνίου 1996, στρατηγική για τον περιορισμό της ρύπανσης από τα οχήματα. Η στρατηγική αυτή αναδεικνύει την κοινή ευθύνη της Κοινότητας και των εθνικών και τοπικών αρχών στην μείωση της ατμοσφαιρικής ρύπανσης. Η θέσπιση νέων προτύπων μείωσης των εκπομπών των οχημάτων αποτελεί τμήμα της εν λόγω στρατηγικής.